ΓΡΑΠΤΗ ΕΡΩΤΗΣΗ E-1167/97 υποβολή: Ludivina Garcνa Arias (PSE) προς την Επιτροπή (3 Απριλίου 1997)

Θέμα: Βιομηχανική ανταγωνιστικότητα των ευρωπαϊκών βιομηχανιών χημικών προϊόντων, ναυπηγείων και αυτοκινήτων

Κατά την σύνοδο της ολομέλειας του Φεβρουαρίου 1997 εγκρίθηκαν οι ανακοινώσεις της Ευρωπαϊκής Επιτροπής που αφορούν την βιομηχανική ανταγωνιστικότητα των ευρωπαϊκών βιομηχανιών του τομέα χημικών προϊόντων, ναυπηγείων και αυτοκινήτου. Οι ανακοινώσεις αυτές συνεχίζουν την εξαιρετική κατεύθυνση της βιομηχανικής πολιτικής που έχει χαράξει η Επιτροπή.

Λαμβάνοντας υπόψη την εμβάθυνση της εσωτερικής αγοράς και το εντεινόμενο φαινόμενο της σφαιρικής αντιμετώπισης, στο μέλλον θα παρουσιάζονται όλο και πιο συχνά τροποποιήσεις και προσαρμογές στη βιομηχανία.

Σε τι βαθμό διεξάγεται η τομεακή διαβούλευση με τα ευρωπαϊκά συνδικάτα στα εν λόγω θέματα; Προβλέπει η Επιτροπή την δημιουργία ενός φορέα για την μόνιμη διαβούλευση των τομεακών συνδικάτων όσον αφορά τα προγράμματα αυτά και γενικώς ως προς τα βιομηχανικά θέματα που συνδυάζονται με τις εν λόγω πολιτικές;

Απάντηση του κ. Bangemann εξ ονόματος της Επιτροπής (30 Mαΐου 1997)

Η Επιτροπή διεξάγει τακτικά διαβουλεύσεις με τα ευρωπαϊκά συνδικάτα στο πλαίσιο του κοινωνικού διαλόγου, ο οποίος πραγματοποιείται τόσο σε επίπεδο βιομηχανιών όσο και σε επίπεδο βιομηχανικών τομέων. Σε αυτό το πλαίσιο, συζητούνται επίσης θέματα που έχουν σχέση με την ενιαία αγορά και την παγκοσμιοποίηση καθώς και τις επιπτώσεις αυτών στις αλλαγές και την προσαρμογή της βιομηχανίας.

Στις 18 Σεπτεμβρίου 1996, η Επιτροπή δημοσίευσε ανακοίνωσή της για την προώθηση του κοινωνικού διαλόγου σε επίπεδο Κοινότητας ((COM(96) 448 )). Το κεφάλαιο Β αναφέρεται στον τομεακό κοινωνικό διάλογο, περιγράφει την παρούσα οργάνωσή του σε μεικτές επιτροπές και άτυπες ομάδες εργασίας και συζητά τις προοπτικές περαιτέρω ανάπτυξης.

Το Αξιότιμο Μέλος του Κοινοβουλίου μνημονεύει τρεις τομείς. Στην αυτοκινιτιστική βιομηχανία, όπως και στους περισσότερους βιομηχανικούς τομείς, η καλή απόδοση και η ανταγωνιστικότητα συναρτώνται συχνά από τις καλές σχέσιες μεταξύ συνδικάτων και εργοδοτών. Αυτό ισχύει ιδιαίτερα για τον τομέα του αυτοκινήτου, όπου, προκειμένου να επανεξετάσει την επίδραση του συνόλου των ευρωπαϊκών πολιτικών στην βιομηχανία του αυτοκινήτου, η Επιτροπή συνέστησε μόνιμη ομάδα υψηλού επιπέδου στην οποία εκπροσωπούνται αντιπρόσωποι κατασκευαστών αυτοκινήτου, προμηθευτών, ομάδων χρηστών, κοινωνικών εταίρων, του Ευρωπαϊκού Κοινοβουλίου και της Επιτροπής. Η πρώτη συνεδρίαση της εν λόγω ομάδας υψηλού επιπέδου προβλέπεται για τις 24 Ιουνίου 1997.

Στη ναυτιλιακή βιομηχανία, εκτός από τη μεικτή επιτροπή για τις θαλάσσιες μεταφορές που συγκροτήθηκε σε κοινοτικό επίπεδο, τα ευρωπαϊκά συνδικάτα εκπροσωπούνται επίσης στο ετήσιο φόρουμ ναυτιλιακής βιομηχανίας (MIF - Maritime Industry Forum) που συγκεντρώνει τις ναυτιλιακές βιομηχανίες, μια συνάθροιση των κύριων παραγόντων της εν λόγω βιομηχανίας. Το 1994 συγκροτήθηκε η πολυμερής επιτροπή ανθρωπίνων πόρων, η οποία συμμετέχει στο υψηλότερο επίπεδο του φόρουμ (ομάδα υψηλού επιπέδου). Μέσω αυτού του μηχανισμού διαβουλεύσεων τίθενται υπόψη της Επιτροπής οι γνώμες και οι συστάσεις των συνδικάτων.

Όσον αφορά την χημική βιομηχανία, κατά τη διάρκεια των συζητήσεων που ακολούθησαν την ανακοίνωση «Μια πολιτική για την ανταγωνιστικότητα της ευρωπαϊκής χημικής βιομηχανίας: ένα παράδειγμα» ((COM(96) 187 τελικό. )), η Επιτροπή εξέφρασε την επιθυμία να μπορεί να υπολογίζει στην ενεργό συνεργασία των αντιπροσώπων των εργαζομένων, για τα επόμενα βήματα μετά την εν λόγω ανακοίνωση. Ως αποτέλεσμα, αντιπρόσωποι πανευρωπαϊκών συνδικάτων της μεταλλουργίας, του χημικού και ενεργειακού τομέα, άρχισαν να συμμετέχουν σε ορισμένες ομάδες εργασίας, προκειμένου να προωθήσουν συγκεκριμένες δράσεις για τη βελτίωση της ανταγωνιστικότητας της ευρωπαϊκής χημικής βιομηχανίας. Συμμετείχαν επίσης στο φόρουμ για την ανταγωνιστικότητα της ευρωπαϊκής χημικής βιομηχανίας, το οποίο διοργανώθηκε από την Επιτροπή στις Βρυξέλλες, στις 15 Απριλίου 1997.

Η Επιτροπή θα εξασφαλίσει τη συμμετοχή των συνδικαλιστικών αντιπροσώπων καθώς άλλων ενδιαφερόμενων μερών για τον προσδιορισμό και την εφαρμογή μελλοντικών δράσεων που θα μπορούσαν να συμβάλουν στη βελτίωση της ανταγωνιστικότητας στο χημικό τομέα και στη βιομηχανία γενικότερα. Η συγκεκριμένη συνεργασία αποτελεί καθιερωμένο γεγονός και αποτελεί τμήμα ευρύτερων ετήσιων επαφών με αντιπροσώπους εργαζομένων, όπου συζητούνται όλα τα θεμάτα που αφορούν τη χημική βιομηχανία, όπως επί παραδείγματι η περίπτωση της βιομηχανίας καλίου.